Source: https://www.vszp.sk/poradna-menu/poradna/rocne-zuctovanie.html
Timestamp: 2020-07-05 19:45:20+00:00
Document Index: 6678285

Matched Legal Cases: ['§ 19', '§ 23', '§ 17', '§ 17', '§ 23', '§ 17', '§ 19', '§ 19', '§ 17', '§ 7', '§ 8', '§ 7', '§ 8', '§ 10', '§43', '§ 7', '§ 8']

Ročné zúčtovanie | VšZP
Úvod Poradňa Ročné zúčtovanie
26.08.2019 Zamestnávateľovi bol doručený výsledok z ročného zúčtovania za rok 2018, avšak bez informácie o zamestnancoch, ktorým sa zúčtovanie vykonalo. Ako je možné informácie získať?
Prehľad údajov v členení podľa jednotlivých zamestnancov je k dispozícii na stránke www.epobocka.com.
V prípade, ak má zamestnávateľ v ePobočke zriadenú službu Prehľad alebo Komplet, do ePobočky sa prihlási svojimi používateľskými údajmi a pozíciou z Grid karty, pričom výsledky ročného zúčtovania sa zobrazia v záložke Ročné zúčtovanie (v megamenu).
Na zobrazenie výsledkov ročného zúčtovania, tiež prehľadu zamestnancov, ktorým bolo vykonané je potrebné si aktivovať Ročné zúčtovanie prihlasovacími údajmi, ktoré sú uvedené v oznámení/výkaze nedoplatkov vystavenom zo strany Všeobecnej zdravotnej poisťovne, a.s.
Ak má zamestnávateľ zriadenú službu Podacie miesto, do ePobočky sa prihlási zadaním používateľského mena a hesla z oznámenia/výkazu nedoplatkov, pričom namiesto pozície z GRID karty sa prepisuje textový reťazec, ktorý sa automaticky zobrazí pri prihlasovaní.
26.08.2019 V roku 2018 som mala u dvoch zamestnávateľov vyplatený 13. plat. Bude potrebné z mojej strany zdravotnej poisťovni niečo doplatiť?
Ak zamestnancovi bolo vyplatené peňažné plnenie (13. a/alebo 14. plat) viacerými zamestnávateľmi v sume, ktorá bola v úhrne vyššia ako 500 eur, v ročnom zúčtovaní poistného sa vymeriavací základ zamestnanca u každého z týchto zamestnávateľov pomerne zvýši v závislosti od výšky vyplateného peňažného plnenia. V zmysle § 19 ods. 18 zákona č. 580/2004 Z.z. v znení neskorších predpisov zamestnávateľ zúčtuje zamestnancovi nedoplatok za zamestnanca najneskôr v lehote do 45 dní odo dňa márneho uplynutia lehoty na podanie nesúhlasného stanoviska, doručenia nového oznámenia alebo nadobudnutia právoplatnosti výkazu nedoplatkov.
26.08.2019 Bol mi doručený výsledok z ročného zúčtovania za rok 2018, ktorým je preplatok, avšak mám záujem, aby mi bol vrátený nie poštovým poukazom, ale na bankový účet. Ako mám postupovať a zdravotnej poisťovni oznámiť bankové spojenie?
Pokiaľ bankové spojenie nie je v informačnom systéme Všeobecnej zdravotnej poisťovne, a.s. evidované je potrebné, aby bolo podané nesúhlasné stanovisko so zmenou alebo bolo bankové spojenie písomne oznámené.
Nesúhlasné stanoviská voči doručeným oznámeniam z ročného zúčtovania podávajú poistenci a platitelia písomnou formou prostredníctvom ePobočky (v záložke Ročné zúčtovanie – Otázky), osobne v klientskom pracovisku, poštou do krajskej pobočky príslušnej podľa miesta trvalého pobytu poistenca/platiteľa, prostredníctvom portálu slovensko alebo zriadenej a aktivovanej elektronickej schránky (zriaďuje Úrad vlády Slovenskej Republiky).
V zmysle § 23 ods. 8 zákona č. 580/2004 Z.z. v znení neskorších predpisov platiteľ poistného, ktorý je zamestnávateľom alebo samostatne zárobkovo činnou osobou, je povinný oznámiť príslušnej zdravotnej poisťovni zmenu svojho názvu, sídla, bydliska, identifikačného čísla, čísla bankového účtu a zmenu dňa, ktorý je určený na výplatu príjmov, do ôsmich dní odo dňa zmeny prostredníctvom stanoveného tlačiva.
Fyzická osoba uvedené oznamuje na tlačive Oznámenie poistenca/platiteľa poistného. Platiteľ poistného, ktorý je zamestnávateľom uvedené oznamuje prostredníctvom tlačiva Oznámenie o vzniku, zmene a zániku platiteľa poistného.
Oskenované, podpísané tlačivo je možné zaslať aj emailom infolinka@vszp.sk.
Chcela by som informáciu, prečo mi bol doručený výsledok ročného zúčtovania na prechodný pobyt?
V zmysle § 17b ods. 1 a 2 zákona č. 580/2004 Z.z. v znení neskorších predpisov výkazy nedoplatkov je zdravotná poisťovňa povinná doručovať preukazným spôsobom. Za preukazný spôsob doručenia výkazov nedoplatkov sa považuje doručenie poštou ako doporučená zásielka s doručenkou a poznámkou "do vlastných rúk", do elektronickej schránky podľa osobitného predpisu (cez Ústredný portál verejnej správy – www.slovensko.sk) alebo osobne do vlastných rúk adresáta po overení jeho totožnosti.
Zároveň podľa § 17b ods. 3 zákona č. 580/2004 Z.z. v znení neskorších predpisov zdravotná poisťovňa výkaz nedoplatkov doručuje:
c) fyzickej osobe alebo právnickej osobe, vrátane osôb uvedených v písmenách a) a b), na poslednú adresu sídla, miesta podnikania alebo trvalého pobytu (bydliska) oznámenú zdravotnej poisťovni pri plnení jej oznamovacích povinností (§ 23); fyzickej osobe aj na kontaktnú adresu, a ak sa výkaz nedoplatkov nepodarí doručiť na kontaktnú adresu, na adresu z registra fyzických osôb, ak je odlišná od kontaktnej adresy.
Na doručovanie oznámenia o výsledku ročného zúčtovania poistného, nového oznámenia a výkazu nedoplatkov, ak je výsledkom ročného zúčtovania nedoplatok sa primerane vzťahujú ustanovenia o doručovaní výkazu nedoplatkov podľa § 17b.
Chcel by som sa opýtať, kedy môžem očakávať vyplatenie preplatku z ročného zúčtovania?
Proti oznámeniu o výsledku ročného zúčtovania (RZ) môže platiteľ poistného do 15 dní od jeho doručenia podať nesúhlasné stanovisko (§ 19 ods. 12 zákona č. 580/2004 Z.z. v znení neskorších predpisov). Ak zdravotná poisťovňa po posúdení nesúhlasného stanoviska zistí, že výsledkom RZ mal byť preplatok v inej výške, než aký bol uvedený v pôvodnom oznámení, zašle do 15 dní odo dňa doručenia nesúhlasného stanoviska nové oznámenie o výsledku RZ (§ 19 ods. 13 zákona uvedeného zákona). Proti novému oznámeniu o výsledku RZ nie je možné podať nesúhlasné stanovisko.
Zdravotná poisťovňa je povinná po zúčtovaní vzájomných pohľadávok a záväzkov vrátiť preplatok platiteľovi poistného do 45 dní odo dňa márneho uplynutia lehoty na podanie nesúhlasného stanoviska alebo doručenia nového oznámenia. Na doručovanie oznámenia o výsledku RZ sa vzťahuje § 17b zákona.
Ako zamestnávateľ sme platiteľmi preddavkov na poistné za svojich zamestnancov a doposiaľ nám od Všeobecnej zdravotnej poisťovne, a.s. nebol doručený výsledok ročného zúčtovania za rok 2016. Môžete nás informovať o lehote a spôsobe jeho oznámenia?
Zdravotná poisťovňa má povinnosť vykonať ročné zúčtovanie za rok 2016 v zákonom stanovenom termíne do 30.9.2017 a výsledky oznámi písomne alebo elektronicky. Ak má platiteľ poistného predĺženú lehotu na podanie daňového priznania, ročné zúčtovanie poistného zdravotná poisťovňa vykoná najneskôr do 31.10.2017.
Všeobecná zdravotná poisťovňa, a.s. (VšZP) v rámci výkonu verejnej moci zasiela výsledky ročného zúčtovania zdravotného poistenia už do aktivovaných elektronických schránok platiteľov poistného (cez Ústredný portál verejnej správy – www.slovensko.sk), pričom elektronické doručenie nahrádza listinnú formu doručovania.
Nakoľko ide o úradné rozhodnutia, ktoré sa zasielajú do vlastných rúk, na ich otvorenie a prevzatie obsahu je potrebné, aby adresát v elektronickej schránke najskôr potvrdil notifikáciu o doručení cez tlačidlo „Prevziať a následne zadal 6-miestny bezpečnostný osobný kód - BOK. Po prevzatí notifikácie o doručení bude adresátovi zaslané príslušné úradné rozhodnutie aj s prílohami do priečinka „Prijaté správy".
Výsledok ročného zúčtovania sa považuje za doručený dňom, hodinou, minútou a sekundou uvedenými na elektronickej doručenke alebo márnym uplynutím 15 dňovej úložnej lehoty (úložná lehota je podľa zákona o e-Governmente 15 dní odo dňa nasledujúceho po dni uloženia elektronickej úradnej správy), a to aj vtedy, ak sa adresát o tom nedozvedel.
Pokiaľ si adresát neprevezme rozhodnutie v úložnej lehote, bude mu doručená informácia o vypršaní úložnej lehoty s fikciou uloženia a zároveň aj samotné rozhodnutie (dokument s prílohou). Ak adresátovi nebude zaslaný obsah elektronického úradného rozhodnutia, môže sa obrátiť na operátorov ústredného kontaktného centra, ktorí jeho požiadavku súvisiacu s elektronickou schránkou individuálne preveria.
20.09.2013 Ako má poistenec postupovať v prípade, že nesúhlasí s vypočítaným výsledkom ročného zúčtovania (RZ) za rok 2012?
Platiteľ poistného môže do 15 dní odo dňa doručenia výsledku RZ podať námietky voči výkazu nedoplatkov, alebo podať nesúhlasné stanovisko voči oznámeniu o výsledku RZ.
Platiteľ poistného je povinný do 45 dní od márneho uplynutia lehoty na podanie námietok voči výkazu nedoplatkov uhradiť nedoplatok z RZ.
Na našej internetovej stránke sme sprístupnili 2 aplikácie, ktoré sme pripravili klientom v súvislosti s ročným zúčtovaním:
1. Na našu web stránku sme do časti platitelia doplnili sekciu: „Výsledky RZ za rok 2012“, cez ktorú sa klienti dostanú do aplikácie, kde si môžu pozrieť výsledky RZ a tiež podať námietky/nesúhlasné stanovisko k výsledkom RZ.
2. V rámci elektronických služieb v ľavej časti menu bola doplnená aplikácia: Overenie výsledku ročného zúčtovania, v rámci ktorej si klienti môžu jednoduchým spôsobom zistiť informácie, či splnili podmienky na vykonanie RZ, či im už VšZP vykonala RZ a aká je výška výsledku.
21.01.2013 Má poistenec povinnosť doplatiť poistné aj z príjmov podľa § 7 a § 8 zákona o dani z príjmov č. 595/2003 Z.z.?
Na základe zmeny zákona č. 580/2004 Z.z. v znení neskorších predpisov s účinnosťou od 1.1.2011, je za zárobkovú činnosť považovaný aj príjem z kapitálového majetku podľa § 7 zákona o dani z príjmov a taktiež dosahovanie príjmu z ostatných príjmov podľa § 8 zákona o dani z príjmov.
Zároveň, podľa § 10b ods. 4 zákona č. 580/2004 Z.z. v znení neskorších predpisov zárobkovou činnosťou nie je činnosť, na základe ktorej plynú príjmy, z ktorých sa daň vyberá zrážkou podľa osobitného predpisu (§43 ods. 3 zákona č. 595/2003 Z.z. v znení neskorších predpisov) a príjmy, ktoré nie sú predmetom dane alebo sú oslobodené od dane podľa osobitného predpisu (zákon č. 595/2003 Z.z. v znení neskorších predpisov), ak v odseku 1 písm. e) nie je uvedené inak.
Preddavky z príjmov zdaňovaných podľa § 7 a § 8 o dani z príjmov sa neplatia, ale následne sa zúčtujú až v rámci ročného zúčtovania poistného. Vymeriavací základ pre odvod poistného z týchto príjmov je vo výške základu dane z príjmu fyzických osôb podľa osobitného predpisu dosiahnutý v rozhodujúcom období.
31.07.2013 Má poistenec povinnosť zdravotnej poisťovni oznámiť odklad na podanie daňového priznania za rok 2012 ?
Pokiaľ má platiteľ poistného predĺženú lehotu na podanie daňového priznania, túto skutočnosť zdravotnej poisťovni neoznamuje. Zdravotná poisťovňa platiteľovi vykoná ročné zúčtovanie poistného najneskôr do 31. októbra kalendárneho roka, v ktorom je povinnosť podať daňové priznanie.